ئیتیحاد ئەلشەعب

ئیتیحاد ئەلشەعب ڕۆژنامەیەکی ڕۆژانە بوو کە لە بەغدای پایتەختی عێراقەوە دەردەچوو. ڕۆژنامەکە دەزگای ڕاگەیاندنی فەرمی حیزبی شیووعیی عێراقە. عەبدولقادر ئیسماعیل ئەلبووستانی بۆ ماوەیەک وەک سەرنووسەری ڕۆژنامەکە کاری کردووە.

ڕۆژنامەکە لە ناوەڕاستی ساڵی ١٩٥٦ دەستیپێکرد و بە نھێنی بڵاودەکرایەوە، تا ئەوکاتەی حیزبی شیووعیی عێراق لە سەرەتای ساڵی ١٩٦٠ دانپێدانانی فەرمی بەدەستھێنا و ھەوڵیدا دەزگای ڕاگەیاندنی تایبەت بە خۆی دابمەزرێنێت. لە ١٥ی شوباتی ساڵی ١٩٦٠دا، حیزبەکە داوای ناساندنی یاسایی بۆ ڕۆژنامەکەی کرد بەپێی یاسای تایبەتی ڕاگەیاندن، بەڵام ئەم داواکارییە لەلایەن وەزارەتی ناوخۆوە ڕەتکرایەوە. 

لە ماوەی ساڵی ١٩٦٠ ڕۆژنامەی ئیتیحاد ئەلشەعب و بڵاوکراوە حیزبییەکانی دیکە لەلایەن حکوومەتی عەبدولکەریم قاسمەوە کرانە ئامانج. لە مانگی ئازاری ساڵی ١٩٦٠، عەمید سەید حەمید سەید حوسێن فەرمانێکی دەرکرد کە تیراژی ڕۆژنامەی ئیتیحاد ئەلشەعبی لە حەوت ناوچەی باشووری عێراق قەدەغە کرد. لە مانگی حوزەیرانی ساڵی ١٩٦٠ ڕۆژنامەکە زیانێکی زۆری بەرکەوت، چونکە دەرکردنی لە نزیکەی نیوەی عێراقدا قەدەغەکرا، بە شارە گەورەکانیشەوە، ھەروەھا سنووردارکردنی ئەمنی و ھەراسانکردنی لەلایەن ھێزەکانی پۆلیسەوە بەسەر خودی ڕۆژنامەکەدا سەپێندرا. ڕۆژنامەکە لە ٣٠ی ئەیلوولی ١٩٦٠ داخستنی نووسینگەکانی بۆ ماوەی دە مانگ ڕاگەیاند. لە ھەمان کاتدا عەبدولقادر ئیسماعیل ئەلبووستانی سزای سێ مانگ زیندانی بەسەردا سەپێندرا، عەبدولجەبار وەھبی ئەندامی دەستەی سەرنووسەری ڕۆژنامەکە لە شاری ڕەمادی خراوەتە ژێر دەستبەسەری ماڵەوە.

 سەرچاوەکان 

 سەرچاوەکان